KIRJALLINEN KYSYMYS E-1185/02 esittäjä(t): Erik Meijer (GUE/NGL) komissiolle. Euroopan unionin jäsenvaltioista toisiin valtioihin suuntautuvan asbestia sisältävän materiaalin viennin lopettaminen EU:n sisäisen käyttökiellon voimaantulon jälkeen.



Virallinen lehti nro 229 E , 26/09/2002 s. 0192 - 0194



KIRJALLINEN KYSYMYS E-1185/02 esittäjä(t): Erik Meijer (GUE/NGL) komissiolle (25. huhtikuuta 2002) Aihe: Euroopan unionin jäsenvaltioista toisiin valtioihin suuntautuvan asbestia sisältävän materiaalin viennin lopettaminen EU:n sisäisen käyttökiellon voimaantulon jälkeen 1. Muistaako komissio, että Euroopan parlamentin 10. huhtikuuta 2002 käymässä täysistuntokeskustelussa asbestialtistuksesta työssä(1), monet jäsenet kysyivät, onko vuoden 2005 jälkeen, jolloin tulee voimaan yleinen asbestinkäytön kielto sen kansanterveydelle jäsenvaltioissa aiheuttamien vakavien haittojen vuoksi, asbestin, asbestituotteiden ja asbestijätteiden vienti yhteisön jäsenvaltioista kolmansiin maihin edelleen mahdollista ja että komissio vastasi silloin, että tätä asiaa ei ole vielä monien hankalien syiden vuoksi pystytty kunnollisesti ratkaisemaan? 2. Kuinka paljon näitä tuotteita viedään nykyään? Mistä asbestia sisältävistä tuotteista on kyse ja mihin valtioihin näitä tuotteita viedään? 3. Onko jäsenvaltioita, jotka katsovat, että heitä kohdellaan mahdollisen vientikiellon vuoksi epäoikeudenmukaisesti? Mitkä jäsenvaltiot ovat kyseessä ja minkä vuoksi ne ovat tehneet kyseisen päätelmän? 4. Mitkä muut seikat estävät yhä tällaisen vientikiellon asettamisen? 5. Mitä keinoja voidaan vielä käyttää, että vientikielto otettaisiin käyttöön? 6. Mikä on seuraava hetki, jolloin kaikkien asianmukaisten menettelyiden jälkeen vientikielto voisi tulla voimaan? 7. Miten komissio aikoo vaikuttaa siihen, että tällainen vientikielto tulisi mahdollisimman pian voimaan? (1) KOM(2001) 417 C5-0347/2001 2001/0165(COD) A5-0091/2002. Erkki Liikasen komission puolesta antama vastaus (19. kesäkuuta 2002) Komissio päätti vuonna 1999 (komission direktiivi 1999/77/EY(1)) laajentaa kaikkien asbestikuitujen markkinoille saattamista ja käyttöä koskevaa kieltoa. Kielto kattaa myös kuituja sisältävät tuotteet. Näiden rajoittavien toimenpiteiden seurauksena asbestin vientimäärä laski dramaattisesti kahden viime vuoden aikana nykyiselle erittäin alhaiselle tasolle. Nimittäin vuoden 2001 tammikuusta marraskuuhun Euroopan unionissa asbestin viennin arvioitu kokonaismäärä unionin ulkopuolisiin maihin oli 266,2 tonnia(2), kun se vuonna 2000 oli 8991 tonnia. Vuonna 2001 asbestia on viety seuraaviin ulkopuolisiin maihin (järjestyksessä tonneittain suurimmasta pienimpään): Turkkiin, Intiaan, Kuubaan, Sri Lankaan ja Angolaan. Jätteiden vienti (neuvoston asetus (ETY) N:o 259/93(3)) on ollut jo kiellettyä vuodesta 1994 maihin, jotka eivät ole Euroopan vapaakauppaliitossa, kaikkien asbestia sisältävien hävitettäviksi tarkoitettujen jätteiden osalta sekä 1. tammikuuta 2002 alkaen myös maihin, jotka eivät kuulu Taloudellisen yhteistyön ja kehityksen järjestöön (OECD), kaikkien asbestia sisältävien hyödynnettäviksi tarkoitettujen jätteiden osalta. Neuvoston asetuksessa N:o 2455/92(4) säädetään velvollisuudesta ilmoittaa kaikkien asbestilajien viennistä kolmansiin maihin, lukuun ottamatta krysotiiliasbestia. Lisäksi tämän asetuksen mukaisesti kansainvälistä ennakkosuostumusmenettelyä (Prior Informed Consent PIC) sovelletaan erityisesti krokidoliittiin. Menettely on kehitetty FAOn(5) ja UNEPin(6) johtamilla töillä ja vahvistettu sopimuksella PIC-järjestelmästä. Sopimukseen(7) liittyvät neuvottelut ovat käynnissä, jotta kaikki asbestilajit, myös krysotiili, saataisiin sisällytettyä PIC-järjestelmän alaiselle aineiden listalle. Komission ehdotus uudeksi asetukseksi vaarallisten kemikaalien viennistä ja tuonnista(8), jolla sopimus PIC-järjestelmästä pannaan täytäntöön yhteisössä ja joka korvaa asetuksen (ETY) N:o 2455/92, sisältää jo kaikki asbestilajit (myös krysotiilin). Ehdotus on jo toimitettu parlamentille ja neuvostolle. Nämä uudet säännöstöt edellyttävät muun muassa maahantuojamaan nimenomaista hyväksyntää viennin suorittamiseksi. Kaikkien näiden toimenpiteiden tarkoituksena on varmistaa väestön ja ympäristön tehokas suoja kolmansissa maissa asbestin kansainvälisestä kaupasta aiheutuvia riskejä vastaan. Sillä välin komissio on direktiivin 1999/77/EY johdanto-osan 10 kappaleen säännösten mukaisesti pyytänyt myrkyllisyyttä, ekomyrkyllisyyttä ja ympäristöä käsittelevää tiedekomiteaa (SCTEE) analysoimaan tutkimustietoja alkaen vuodesta 1999 arvioidakseen uudelleen krysotiilin sekä sen korvaavien tuotteiden terveysvaikutuksia (ks. komission vastaus Charles Tannockin, Per-Arne Arvidssonin ja Antonio Trakatellisin esittämään kirjalliseen kysymykseen E-0200/02(9)). (1) Direktiivi 1999/77/EY, annettu 26 päivänä heinäkuuta 1999, tiettyjen vaarallisten aineiden ja valmisteiden (asbesti) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 76/769/ETY liitteen I mukauttamisesta tekniikan kehitykseen kuudennen kerran EVYL L 207, 6.8.1999. (2) Lähde: Eurostat. (3) Neuvoston asetus (ETY) N:o 259/93, annettu 1 päivänä helmikuuta 1993, Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta EVYL L 30, 6.2.1993. (4) Neuvoston asetus (ETY) N:o 2455/92, annettu 23 päivänä heinäkuuta 1992, tiettyjen vaarallisten kemikaalien viennistä ja tuonnista EVYL L 251, 29.8.1992. (5) Yhdistyneiden kansakuntien elintarvike- ja maatalousjärjestö. (6) Yhdistyneiden kansakuntien ympäristöohjelma. (7) Sopimus PIC-järjestelmästä on hyväksytty 10. ja 11. syyskuuta 1998 Rotterdamin kokouksessa FAOn ja UNEPin valvonnassa. Sopimuksen PIC-järjestelmästä oli allekirjoittanut 72 maata (+ EY) 31. toukokuuta 2002 mennessä, ja 21 maata oli ratifioinut sen. Sopimus astuu voimaan, kun 50 maata on ratifioinut sen. (8) KOM(2001) 803 lopullinen. (9) EYVL C 160 E, 4.7.2002, s. 197.